避暑椒山呈潘師清
作者：錢億年
朝代：宋

paragraphs: 凉風生層巒，炎日遮疊嶂。
我來茲地遊，心焉樂清曠。
爲吏即華顛，愧臨士民上。
老醜畏近人，筋骸非少壯。
知止遠卑辱，奚敢謂高尚。
齪齪方自持，良心未容放。
促柱有繁音，龐聒無清唱。
却暑御絺綌，自修終弭謗。
居閑無適莫，且免縈重恙。
俯仰心不慚，無言亦疏暢。